Broj: 711-I-48-P-306-17/19-05-8

Zagreb, 21. prosinca 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na** **temelju neanonimne prijave mogućeg sukoba interesa podnesene protiv dužnosnika Nenada Paniana, gradonačelnika Grada Dugo Selo,** na 32. sjednici, održanoj 21. prosinca 2018.g., donosi sljedeću:

 **ODLUKU**

 **Postupak za odlučivanje o sukobu interesa protiv dužnosnika Nenada Paniana, gradonačelnika Grada Dugog Sela, vezano za poslovne odnose između Grada Dugog Sela i trgovačkog društva u vlasništvu Zvonka Novosela-Dolnjaka, člana Gradskog vijeća Grada Dugog Sela te trgovačkog društva u vlasništvu članova obitelji navedenog vijećnika, neće se pokrenuti s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.**

**Obrazloženje**

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu navedenog Zakona, stoga je i Nenad Panian povodom obnašanja dužnosti gradonačelnika Grada Dugo Selo, obvezan postupati sukladno odredbama ZSSI-a.

 Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku. Na temelju članka 39. stavka 4. podnositelju prijave jamči se zaštita anonimnosti.

Povjerenstvu je 3. kolovoza 2018.g. podnesena neanonimna prijava mogućeg sukoba interesa protiv dužnosnika Nenada Paniana, koja je zaprimljena pod brojem: 711-U-5184-P-306/17-02-1. U prijavi se u bitnome navodi da već više od 20 godina Zvonko Novosel koristi svoju poziciju kao član Gradskog vijeća Grada Dugog Sela kako bi trgovačkom društvu u svom vlasništvu te trgovačkom društvu u vlasništvu svog sina i kćeri osigurao poslove s Gradom u kojem obnaša dužnost.

Povjerenstvo je 3. kolovoza 2017.g. zaprimilo još jednu prijavu protiv istog dužnosnika, podnesenu od strane istog podnositelja koja je zaprimljena pod brojem: 711-U-5184-P-306/17-02-1. U prijavi se u bitnome navodi dužnosnik Nenad Panian kao gradonačelnika Grada Dugog Sela isplaćuje naknadu trgovačkom društvu u vlasništvu člana Gradskog vijeća Grada Dugog Sela za obavljanje poslova nadzora nad izgradnjom nogostupa u Vukovarskoj ulici u Dugom Selu, a s trgovačkim društvom Grading-invest d.o.o. u vlasništvu sina navedenog člana Gradskog vijeća sklopljen je ugovor o nabavi namještaja za potrebe branitelja.

Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da privatni interes utječe ili kada privatni interes dužnosnika može utjecati na njegovu nepristranost u obavljanju javne dužnosti.

Uvidom u rezultate izbora članova predstavničkih tijela jedinica lokalne i područne (regionalne) samouprave te izbora za općinske načelnike, gradonačelnike, župane i njihove zamjenike, održanih u svibnju 2017.g., a koji su objavljeni na internetskim stranicama Državnog izbornog povjerenstva utvrđeno je da je Nenad Panian izabran za gradonačelnika Grada Dugog Sela, a Zvonko Novosel-Dolnjak za člana Gradskog vijeća iste jedinice lokalne samouprave.

Uvidom u izvadak iz sudskog registra Trgovačkog suda u Zagrebu utvrđeno je da je pod matičnim brojem subjekta: 081015099, OIB: 72822425044 upisano trgovačko društvo DAL-FOG d.d. Zvonko Novosel-Dolnjak upisan je kao jedini član/osnivač navedenog trgovačkog društva.

U sudskom registru istog trgovačkog suda upisano je i trgovačko društvo Grading-invest d.o.o., MBS: 080391991, OIB: 98138093539. Kao osnivači/članovi društva upisani su Robert Novosel i Romana Novosel.

Na zahtjev Povjerenstva Grad Dugo Selo dostavio je očitovanje od 6. studenoga 2017.g. u kojem se navodi da poslove nadzora izgradnje nogostupa u Vukovarskoj ulici u Dugom Selu obavlja trgovačko društvo DAL-FOG d.o.o., a isti su ugovoreni u skladu s člankom 6. Pravilnika o provedbi postupka jednostavne nabave („Službeni glasnik Grada Dugog Sela, broj 3/17.). U očitovanju se nadalje navodi da je Grad Dugo Selo financirao nabavu namještaja za potrebe branitelja, a postupak nabave bagatelne vrijednosti proveden je u skladu s člankom 7. Pravilnika o provedbi postupka javne nabave bagatelne vrijednosti („Službeni glasnik Grada Dugog Sela“, broj 3/14). Vezano za poslovne odnose Grada Dugog Sela s trgovačkim društvom Grading-invest d.o.o. u očitovanju se navodi da je u razdoblju od lipnja 2013.g. do studenoga 2017.g. Grad Dugo Selo 10 puta stupio u poslovne odnose s navedenim trgovačkim društvom, a ukupna ugovorena vrijednost u 2013.g. iznosila je 36.092,58 kn, u 2014.g. 10.191,79 kn, u 2016.g. 189.403,01 kn te od početka 2017.g. do dana dostave podataka Povjerenstvu u iznosu od 63.889,69 kn. Tijekom 2015.g. Grad Dugo Selo nije stupao u poslovne odnose s trgovačkim društvom Grading-invest d.o.o.

U privitku dopisa dostavljen je ponudbeni list trgovačkog društva Dal-fog d.o.o. od 26. lipnja 2017.g. te Ugovor o izvršenju stručnog nadzora nad radovima izgradnje nogostupa i biciklističke staze u Ulici hrvatskog preporoda i Ulici grada Vukovara 7. lipnja 2017.g. između Grada Dugog Sela zastupanog po gradonačelniku Nenadu Panianu i trgovačkog društva Dal-fog d.o.o. zastupanog po Zvonku Novoselu-Dolnjaku. Ugovorena vrijednost usluge iznosi 4.000,00 kn. Uvidom u članak 6. Pravilnika o provedbi postupka jednostavne nabave kojim je propisano da nabavu radova, roba i usluga procijenjene vrijednosti manje od 20.000,00 kn, javni naručitelj provodi **izdavanjem narudžbenice ili ako je svrsishodno zaključivanjem ugovora s jednim gospodarskim subjektom po vlastitom izboru,** Povjerenstvo je utvrdilo da jepredmetni ugovor sklopljen je sukladno navedenom Pravilniku.

 Nadalje, u privitku dopisa dostavljena je i cjelokupna dokumentacija koja se odnosi na poslovni odnos Grada Dugog Sela i trgovačkog društva Grading-invest d.o.o. vezano za nabavu opreme za Dom veterana. Iz dostavljene dokumentacije utvrđeno je da je gradonačelnik Grada Dugog Sela Stipo Velić 4. svibnja 2017.g. donio Odluku o pokretanju postupka javne nabave jednostavne vrijednosti za nabavu robe – opreme za Dom veterana. Točkom 2. navedene Odluke određeno je da će se nabava izvršiti slanjem poziva za dostavu ponuda trgovačkim društvima: Velinac d.o.o., Grading-invest d.o.o., Primat RD d.o.o., Tehnopaneli namještaj d.o.o. i Matmetal sistem d.o.o. Procijenjena vrijednost nabave iznosi 64.000,00 kn. Uvidom u Zapisnik o otvaranju, pregledu i ocjeni ponuda od 11. svibnja 2017.g. utvrđeno je da su do krajnjeg roka za dostavu ponuda prispjele dvije ponude, i to trgovačkih društava Primat RR d.o.o. i Grading-invest d.o.o. te je zapisnički konstatirano da je trgovačko društvo Grading-invest d.o.o. dostavilo prihvatljivu ponudu koja je, u okviru osiguranih sredstava, ponuda s najnižom cijenom te se stoga predlaže odabir ovog ponuditelja. Temeljem tako provedenog postupka jednostavne nabave Grad Dugo Selo zastupan po gradonačelniku Stipi Veliću i trgovačko društvo Grading invest d.o.o. sklopili su dana 16. svibnja 2017.g. Ugovor o nabavi opreme za Dom veterana. Člankom 3. istog Ugovora određeno je da cijena nabave iznosi 57.270,00 kn. Predmetni ugovor sklopljen je sukladno članku 7. Pravilniku o provedbi postupka javne nabave bagatelne vrijednosti („Službeni glasnik Grada Dugog Sela“, broj 3/14) koji je bio na snazi u vrijeme provedbe predmetnog postupka nabave, a kojim je bilo propisano da nabavu radova, roba i usluga procijenjene vrijednosti jednake ili veće od 20.000,00 kn do 70.000,00 kn **Naručitelj u pravilu provodi upućivanjem poziva za dostavu ponude na adrese najmanje tri gospodarska subjekta. Za odabir ponude dovoljna je jedna pristigla ponuda** koja udovoljava svim traženim zahtjevima i uvjetima Naručitelja.

Povjerenstvo obrazlaže da članovi predstavničkih tijela jedinica lokalne i regionalne (područne) samouprave nisu dužnosnici u smislu ZSSI-a te se na iste ne primjenjuju obveze i ograničenja propisana navedenim Zakonom, pa tako ni zabrana stupanja u poslovni odnos između poslovnih subjekata u vlasništvu dužnosnika i tijela javne vlasti u kojem dužnosnici obnašaju dužnost, propisana člankom 17. stavkom 1. ZSSI-a.

Slijedom navedenoga, sukladno odredbama ZSSI-a nema zapreke za stupanjem u poslovni odnos između Grada Dugog Sela i trgovačkog društva u vlasništvu Zvonka Novosela-Dolnjaka kao člana Gradskog vijeća iste jedinice lokalne samouprave ili trgovačkog društva u vlasništvu članova obitelji navedenog vijećnika.

Povjerenstvo nadalje ističe da se u prijavi ne navode okolnosti koje bi ukazivale na interesu povezanost između dužnosnika Nenada Paniana i Zvonka Novosela-Dolnjaka, člana Gradskog vijeća Grada Dugog Sela, a koja bi mogla utjecati na dužnosnikovu nepristranost u obnašanju dužnosti gradonačelnika Grada Dugog Sela.

Povjerenstvo također ukazuje da iz očitovanja Grada Dugog Sela i dostavljene dokumentacije proizlazi da su Ugovor o izvršenju stručnog nadzora nad radovima izgradnje nogostupa i biciklističke staze u Ulici hrvatskog preporoda i Ulici grada Vukovara od 7. lipnja 2017.g. između Grada Dugog Sela i trgovačkog društva Dal-fog d.o.o., kao i Ugovor o nabavi opreme za Dom veterana od 16. svibnja 2017.g. između Grada Dugog Sela i trgovačkog društva Grading-invest d.o.o. sklopljeni u skladu s odredbama važećih Pravilnika kojima je u vrijeme sklapanja predmetnih ugovora bio reguliran postupak jednostavne nabave. Povjerenstvo pritom ističe da u vrijeme sklapanja Ugovora o nabavi opreme za Dom veterana dužnosnik Nenad Panian nije obnašao dužnost gradonačelnika Grada Dugog Sela te nije ni mogao sudjelovati u postupku niti utjecati na donošenje odluke o sklapanju istog.

Slijedom navedenoga, Povjerenstvo iz prikupljenih podataka i dokumentacije nije steklo saznanja iz koja upućuju na moguću povredu odredbi ZSSI-a ili načela djelovanja od strane dužnosnika Nenada Paniana te je donesena je odluka kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Nenad Panian, elektronička dostava
2. Podnositelju prijave, putem e-maila
3. Objava na internetskoj stranici Povjerenstva
4. Pismohrana